רבים מצופי הטלוויזיה מכירים היטב את התחושה. חלקם עקבו שבוע אחר שבוע במשך כמה שנים, אחרים נתפסו בשלב מאוחר יותר, הפכו אובססיביים ולא יצאו מהבית, רק כדע להספיק לצפות בעוד פרק.
איך זה נגמר, אתם זוכרים?
צדקתם. אנחנו מדברים על "הסופרנוס". ארבע שנים חלפו מאז סדרת המופת עזבה אותנו. כשהמסך ירד, ג'יימס גנדולפיני, הלוא הוא הבוס הגדול טוני סופרנו היה בן 46. היום (א') האיש שבזכותו צללנו לראשונה למשפחת הפשע של ניו ג'רזי, חוגג 50. לכבוד היום החגיגי החלטנו לחזור אל הרגעים הגדולים של טוני סופרנו בסדרה שעדיין לא עזבה את המחשבות של רבים מאיתנו. לא מדובר בטבלת הרגעים הכי טובים מכל הפרקים, אלא דווקא בשיחות ומונולוגים מסוימים שייצגו את סופרנו היטב, על צדדיו השונים - לטוב ולרע.
אינספור קטעים קשוחים נרשמו לטוני סופרנו, בהם הוכיח לכל מי שמסביבו מיהו הבוס. זה קרה במשפחה המורחבת, במשפחתו הקטנה, בפגישות עם הפסיכולוגית, ד"ר ג'ניפר מלפי, ועם המאהבות השונות שלו.
לטוני תמיד היה מזג חם, פתיל קצר וביצים גדולות. מבלי יוצא מן הכלל, נאום ה"אני הבוס ועכשיו תחפפו לי מהעיניים" נוצר עם המון כריזמה ואישיות כובשת. למרות שהיינו מודעים למעשיו הנוראיים, אלה היו ללא ספק רגעים שגרמו לנו להתאהב בדמות ולהרגיש בטוחים לצדה.
כמה מהרגעים הטובים ביותר בהם הוכיח טוני את מעמדו היו בשיחותיו מלאות המתח עם ריצ'י אפריל. הקפטן במשפחה היה אחיו של ג'קי אפריל, הבוס שהלך לעולמו מסרטן וחברו הטוב ביותר של טוני. אבל לטוני לא היתה חיבה לריצ'י כפי שהיתה לו לאחיו. הוא ידע שהוא תככן, חמדן ואלים ברגעים הלא נכונים.
ריצ'י עשה הכל להתגרות בטוני, כולל להפוך לחבר של אחותו המעיקה ג'ניס (שבסופו של דבר ירתה בו וחיסלה אותו). אבל טוני תמיד ידע לנער אותו וגם קצת להשפיל אותו בשביל הכיף. בין אם הוא הסתלק לו באמצע שיחה לה חיכה ריצ'י ביום שיצא מהכלא (כי לא מדברים ישירות אל הבוס) או שפשוט הזכיר לו מי הבוס ועם מי לא מתעסקים. גם כשטוני חטף התקף חרדה והתעלף אחרי אחת השיחות האלה, הוא עדיין יצא מנצח.
מערכת היחסים בין טוני סופרנו לריצ'י אפריל היתה דומה לזו שבין טוני לקפטן אחר, ראלף סיפרטו. גם סיפורטו היה מניאק אמיתי. הוא הרג את אחת מרקדניות הבדה-בינג במכות, הפך לחברה של רוזי אפריל, אלמנתנו של הבוס לשעבר ג'קי, גם כמובן רק בשביל לחתור אל תוך המשפחה והתחצף לטוני בכל הזדמנות.
טוני היה מוכן לסבול את השטויות שהגיעו מתוך המשפחה שלו, אבל עד גבול מסוים. בסצנה בלתי נשכחת במטבח של ראלף, בעוד בנו הקטן מאושפז במצב קשה בבית החולים, טוני מגיע להתעמת איתו בידיעה שראלף שרף את האורווה בה היתה פאי או מאיי, סוסת המרוצים שהיתה ברשותם והרג אותה. טוני התאהב בסוסה והיה בטוח שראלף שרף אותה בשביל לאסוף את הכסף מהביטוח.
כשהם מתחילים להתווכח נוצרת אחת הסצנות הזכורות ביותר בתולדות התוכנית כשהם מרביצים אחד לשני בכל הכוח. ראלף מרסס את עיניו של טוני עם חומר הדברה. אבל טוני יוצא המנצח, חונק את ראלף למוות. הסצנה הופכת זכורה עוד יותר כאשר טוני מזמין את אחיינו, כריסטופר מולטסינטי והשניים קוצצים את ראלף לחתיכות באמבטיה.
קרב נוסף ובלתי נשכח בסדרה התרחש בין טוני לבובי באקלה. החבר השמן במשפחה הפך גם הוא למשפחה האמיתית של טוני כשהתחתן עם ג'ניס, אחותו. מאז הגיעה ג'ניס לסדרה היא עשתה הכל בכדי למרר לאחיה את החיים, במסווה של דאגה ואכפתיות.
טוני לרוב סבל בשקט אבל אהב לעקוץ אותה בהזדמנויות רבות. כשהוא התחיל בסדרה של ירידות מלוכלכת לעברה של ג'ניס, בחופשה משפחתית אליה יצא עם כרמלה, ג'ניס ובובי לכבוד יום הולדתו, בובי הכניס לו אגרוף בגלל שטוני "התחצף לאשתו" ובעוד הנשים צועקות כמשוגעות ברקע, שני הגברים הענקיים החלו לכסח אחד את השני ואחרי קרב מדמם נפלו, הלכו לישון וקמו לבוקר חדש.
אפרופו בובי באקלה, אחת הסיבות שכל כך היינו ואנחנו עדיין מאוהבים בטוני היא הצחוקים האדירים שהוא סיפק על המרקע. לפעמים בכוונה, אבל פעמים רבות גם לא. כחלק מאישיותו האיטלקית החלקלקה הוא לחץ על הכפתורים הכי מצחיקים בסדרה.
כך היה בעשרות הירידות שלו על המשקל העודף של באקלה, באדישותו המוחלטת לכל דבר ממנו התלהב והיה חרד פולי גולטיירי, הקפטן הוותיק שאחר כך גם התמנה לסגנו של טוני.
"אני חושב שהגיע הזמן בשבילך לשקול סלטים ברצינות"
כך גם קרה בלילה שמצא עם מולטיסנטי משאית מלאה בקבוקי יין. השניים גנבו אותם, הבריחו באקדים את הגנגסטרים הקטנים שסחבו את המשאית וצחקו עליהם כל הלילה, וכך גם כשעקץ בשיא הסרקזם, אך עם כנות אדירה, את ד"ר ג'ניפר מלפי וסיפר לה על רגשותיו אליה. רק על מערכת היחסים בין השניים, אפשר היה לכתוב כתבה שלמה נוספת.
לסיכום, נשאיר אתכם עם רגע אחד מתוך בית משפחת סופרנו, הפרק השביעי מהעונה הראשונה. מתח רב מתרחש לאורך כל הפרק בין טוני לבנו הקטן איי ג'יי.
הוא מעניש אותו אחרי שאיי-ג'יי גנב יין והגיע שיכור לבית ספר. רגע לפני הסוף, טוני שובר את המתח הזה כשהוא מפתיע את איי-ג'יי ומכין לשניהם גלידה במטבח. אמנם בקור רוח אבל בכל זאת עם הרבה אהבה. טוני חותם סצנה אנושית ואמיתית.
ומה עם הסצנה שטוני, סיליביו ופולי הורגים את פוסי? מה עם ניסיון ההתנקשות? איפה הרגע שדוד ג'וניור יורה בטוני? ואיפה החלומות המשוגעים של טוני? טקבקו לנו את הרגעים האהובים עליכם של טוני סופרנו. מזל טוב!